Rijeka, 10. rujna 2020.g.

**NAJAVA DOGAĐANJA**

***LIBURNIA UPLOVLJAVA* U SUSJEDSTVO DRENOVA: *IVANOVA IGRA***

**U petak, 11. rujna 2020.g. u 20 sati u Zavičajnom muzeju Drenove** (Drenovski put 138a, Rijeka) **u susjedstvu Drenova, jednom od 27 susjedstava Europske prijestolnice kulture, održat će se program *Liburnia uplovljava* u sklopu kojeg će biti prikazan dokumentarni film Tomislava Žaje *Ivanova igra*. Ulaz je slobodan.**

Film je to **o naprasno prekinutoj karijeri i životu nogometaša Ivana Gudelja**, koji se uspio izdići iznad teške bolesti i nevolja koje su ga snašle, te preokrenuti rezultat u već izgubljenoj životnoj utakmici. Po toj upornosti i srčanosti postao je nadaleko poznat i cijenjen, kako od vlastitih suigrača i navijača, tako i od svojih nekadašnjih suparnika, koji su mu postali prijatelji.

Liburnia Film Festival, nakon netom završenog 18. izdanja u Opatiji, ponovno “uplovljava” u susjedstvo Drenova i u suradnji s **Društvom štovatelja baštine “Bez granica”**, na veliko platno pod drenovskim zvijezdama donosi odlične recentne hrvatske dokumentarce.  
Program Liburnia uplovljava podržavaju **Društvo hrvatskih filmskih redatelja**, **Primorsko-goranska županija**, **Hrvatski audiovizualni centar** i **Zaklada “Kultura nova”** kroz program razvoja organizacije “Dekodiramo stvarnost”.

**Najavljeno događanje organizirano je uz poštivanje svih važećih preporuka za sprječavanje zaraze bolešću COVID-19. Radi zaštite vlastitog zdravlja i zdravlja svojih najmilijih, svi se posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski za lice.**

Unaprijed zahvaljujem na objavi najave.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42